Walvishaai spoel uit in Kommetjie | Netwerk24
Deur Riaan Grobler, News24 02 April 2019 12:51
Die NSRI besig om die karkas van die walvishaai uit die see te haal.Foto: Verskaf
’n Walvishaai van sowat 5 m het Maandag op die strand in Kommetjie in die Wes-Kaap uitgespoel.
Die Nasionale Seereddingsinstituut (NSRI) in Kommetjie sê hulle het Maandag omstreeks 11:00 oproepe gekry van mense oor die walvishaai, wat toe glo nog lewend was.
“Ons het ’n NSRI-voertuig uitgestuur en ook die Kaapstad-metroraad se netwerk vir gestrande seediere verwittig.”
Die NSRI sê die walvishaai was vrek toe hulle op die toneel opdaag.
“Dit lyk asof die dier moontlik deur ’n boot getref is.”
Die NSRI het die karkas strand toe geneem, waarna die Kaapstad-metro die karkas na die Universiteit van Kaapstad geneem het om dit in samewerking met die departement van omgewingsake te ondersoek.
Meer oor: Nsri | Kommetjie | Uitgebrand | Omgewing
Walvis, dolfyn, robbe spoel op strande uit